Il-PM Ingliż David Cameron wiegħed li se jagħmel minn kollox biex l-Unjoni Ewropea tasal tiffirma ftehim propost maċ-Ċina li jfisser li jiżdied il-kummerċ bejn iż-żewġ naħat għal għexieren ta’ eluf ta’ biljuni ta’ dollari. Il- BBC jgħid li Cameron għamel din l-istqarrija hekk kif wasal Beijing imexxi delegazzjoni ta’ aktar minn mitt persuna bejn ministri u mexxejja tal-kummerċ Ingliżi – l-akbar delegazzjoni li qatt żaret iċ-Ċina li issa hija meqjusa bħala it-tieni l-akbar ekonomija fid-dinja. Cameron jemmen li jekk jitneħħew it-tariffi minn fuq 20 settur fejn huma l-ogħla – bħal vetturi, mediċini u tagħmir tal-elettriku – l-esportaturi jiffrankaw biljuni ta’ dollari iżda xi pajjiżi membri tal-unjoni jibżgħu li dan jista’ jwassal beix l-Ewropa timtela’ b’ħafna affarijiet li ma jkunux ta’ livell. Din hija l-ewwel żjara li Cameron qed jagħmel fiċ-Ċina mindu ħa t-tmexxija f’Marzu li għadda l-President Xi Jinping (ritratt) . Il-PM Ingliż se jżzur ukoll Shanghai u Chengdu.